
Text rozhodnutia
Súd: Krajský súd Bratislava Spisová značka: 4Co/43/2012 Identifikačné číslo súdneho spisu: 1410203110 Dátum vydania rozhodnutia: 19. 12. 2012 Meno a priezvisko sudcu, VSÚ: JUDr. Valéria Kleinová ECLI: ECLI:SK:KSBA:2012:1410203110.1 Uznesenie Krajský súd v Bratislave v právnej veci navrhovateľa: B. O. X., X..H..E.., Ú. X, W., IČO: XX XXX XXX, zast. Tomášom Kušnírom, so sídlom Údernícka 5, Bratislava, proti odporcovi: G.. X. F., bytom F. H. XX, W., za účasti vedľajšieho účastníka na strane odporcu: N. na E. E. X. M., Q. XX, F., o zaplatenie 177,64 € s prísl., o späťvzatí návrhu po vydaní rozsudku Okresného súdu Bratislava IV zo dňa 12. septembra 2011 č.k. 7C 14/2011-51, takto r o z h o d o l : Odvolací súd späťvzatie návrhu navrhovateľa pripúšťa, rozsudok súdu prvého stupňa z r u š u j e a konanie z a s t a v u j e. Navrhovateľovi n e p r i z n á v a náhradu trov konania. o d ô v o d n e n i e : Rozsudkom zo dňa 12.09.2011 č.k. 7C 14/2011-51 uložil odporcovi povinnosť zaplatiť navrhovateľovi istinu vo výške 177,64 € s 18,25% úrokom z omeškania ročne zo sumy 175,98 € od 20.08.2005 do zaplatenia, trovy konania (náhradu trov konania) v sume 16,50 € a na účet jeho právneho zástupcu trovy právneho zastúpenia v sume 90,93 €, všetko do 3 dní odo dňa právoplatnosti rozsudku. Navrhovateľ podaním zo dňa 31.10.2011 do právoplatnosti tohto rozhodnutia vzal svoj návrh späť v celom rozsahu, nakoľko odporca po začatí konania uhradil pohľadávku a jej príslušenstvo, ako aj trovy konania v plnej výške. Odporca na výzvu odvolacieho súdu doručenú mu dňa 20.02.2012, či súhlasí so späťvzatím návrhu s poučením, že ak sa nevyjadrí, bude sa mať za to, že nemá námietky k späťvzatiu navrhovateľa, nereagoval, z čoho bolo možné vyvodiť, že nemá námietky (§ 101 ods. 3 O.s.p.). Podaním zo dňa 24.02.2012 oznámil vstup ako vedľajšieho účastníka do konania v rámci odvolacieho konania N. na E. E.Y. X. M., Q. XX, F. podľa osobitného predpisu (§ 93 ods. 2 O.s.p.). Podľa § 208 O.s.p., ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Navrhovateľ vzal svoj návrh na začatie konania keď už rozhodol súd prvého stupňa a jeho rozhodnutie nebolo doposiaľ právoplatné, v celom rozsahu späť, a keďže v zmysle § 101 ods. 3 O.s.p. bolo možné vyvodiť súhlas odporcu s týmto späťvzatím návrhu, odvolací súd späťvzatie návrhu navrhovateľa pripustil, zrušil rozhodnutie súdu prvého stupňa a konanie zastavil (§ 208 O.s.p.) O náhrade trov celého konania (prvostupňového aj odvolacieho) rozhodol odvolací súd podľa § 224 ods. 1 v spojení s § 146 ods. 2 veta druhá O.s.p., keďže k späťvzatiu návrhu , ktorý bol podaný dôvodne, došlo pre správanie sa odporcu, ktorý pohľadávku navrhovateľa uhradil po začatí konania, resp. vydania rozhodnutia súdom prvého stupňa, v dôsledku čoho vznikol nárok na náhradu trov konania navrhovateľovi, avšak tento si ich náhradu neuplatnil, naopak uviedol, že trovy konania odporca v plnej výške uhradil. Toto rozhodnutie bolo prijaté senátom Krajského súdu v Bratislave pomerom hlasov 3:0. Poučenie: Toto uznesenie nemožno napadnúť odvolaním.

